Эр кижиниҥ ыйлаганы кем кӧргӧн
Эр кижиниҥ ыйлабаганын  кем кӧргӧн
Эр кижиниҥ ыйы ол темдектӱ ый
Эр кижиниҥ ыйы ол jоболду 
Кӧгӱс ыйлап jат 
Эр кижи ыйлаза 
Кӧгӱсте корон ӧртӧп jат
Эр кижи ыйлаза 
Эбиреде туулар  кожо ыйлажат
Эр кижи карыкса 
Карыгып jат кожо туулар
Jуулыжып келет
Эбиреде
Айландыра
Агаш-таш
Ак санаалу тура берет
Эр кижиниҥ ыйын ӱлежерге
Эр кижиниҥ сызын астадарга
Коронын  когузадарга
Эр кижиге килежет
Эпши улустар
Эр улусты  кичееп jӱрӱгер
Эр улуска болужып jӱрӱгер 
Эр улус  эмдиги ӧйдӧ
Бортык
Санаазыла
Барып болбой jат
Jединип болбой jат
Неге де
Jӱк ле акчага болуп
Jӱрӱп jат
Бу jӱрӱмде 
Учурын
Бӱдӱрип болбой jат
Оныҥ учун 
Ыйлажып баскылап jат
Оныҥ учун
Аракыга баштарын
 Сугуп алат
Канадыныҥ алдындӧӧн
Колдорын
Кийдирип алат
Кармандарындӧӧн 
Jаҥыс ла акча тӱжерин
Сакыгылап  jӱрет
Оныҥ учун 
Эзирик баскылайт
Эзирик jӱргилейт 
Эски тоскыны Эбиргилеп болбой
Эбиреде jӱрӱмди
Аайлагылап болбойт
Алтай эрлер
Айыл jурттарын бектегилеп болбойт
Бош салынган jӱргилейт
Бойлорыныҥ кӱчтӱзин билгилебейт
Бодоп ло баскылайт
Бой-боына ла кӱчӱркежет
Ол ло не олордыҥ эдип jаткан ижи 
Аракыдаш
Ачынатыш
Ажыра кӧрӱш
Аҥтара тебиш
Тегеелеш
Мекелеш
ӧскӧ нени билер олор
Олордыҥ ортозынаҥ 
Ойгол уул чыкпас
Оной баскылап jӱрзе
Ончозы кырылып калар
Тоодоҥ 
Чыгып калар
тегин де ас артып калды
Алтай эр улус
Аракыда
Алтайы дезе
Шырада
Оны кӧрӱп
Эпшилер ыйлайт
Эрлер ыйлабаста
Эпшилер оорыйт
эрлер оорыбаста
Эпшилер энчиленет
Эрлер энчиленбесте 
Эпшилер баштанат
Эрлер баштанбаста
Эпшилер апарат
Эрлер апарбаста
Эпшилер  корыйт
Эрлер корыбаста
Алтайды
Агару Алтайды
Айландыра
Эпшилер турат
Энелер, кыстар
Энчизин
Jылыйтпаска 
Турат
Эрик jокто
Арга jокто
Айландыра эрлер
Эзирик jӱрерде
Эне кижиниҥ 
Jӱреги оорыйт
Эне кижиниҥ
ӧзӧги сыстайт 
ӧзӱп келеткен
Балдары учун
Энелер турат
Алтайын корырга 
Баш болзын. Божогон

Кудайдыҥ бичимели